P6_TA(2007)0043

Бюджетна помощ за развиващите се страни

Резолюция на Европейския парламент относно бюджетна помощ за развиващите се страни (2006/2079(INI))

Европейският парламент,

- като взе предвид член 177 и член 180 Договора за ЕО,

- като взе предвид Декларацията на хилядолетието на ООН от 18 септември 2000 г., която поставя Целите за развитие на хилядолетието, като съвместно определени от Международната общност, за премахване на бедността,

- като взе предвид програмата за действие на Международната конференция за населението и развитието на ООН, в Кайро през 1994 г.,

- като взе предвид съобщението на Комисията до Съвета и Европейския парламент, озаглавено "Помощ на общността за програми за икономическа реформа и структурна адаптация: равносметка и перспективи" (COM"(2000)0058),

- като взе предвид Ръководството за програмиране и прилагане на бюджетната помощ за трети страни на Службата за сътрудничество EuropeAid (AIDCO), на Генерална дирекция "Развитие" (DEV) и на Генерална дирекция "Външни отношения" (RELEX), от април 2003 г.,

- като взе предвид Споразумението за партньорство между членовете на групата държави от Африка, Карибите и Тихоокеанския басейн (АКТБ) и Европейската общност и нейните държави-членки, подписано в Котону на 23 юни 2000 г. [1] (Споразумение от Котону),

- като взе предвид Съвместна оценка на общата бюджетна помощ, обобщен доклад от май 2006 г.на Международния отдел за развитие на Университета в Бирмингам и неговите партньори,

- като взе предвид Специалния доклад на Сметната палата № 5/2001 относно насрещните средства в рамките на подкрепата за структурно приспособяване, които се използват за бюджетна помощ (седми и осми ЕФР), заедно с отговори на Комисията [2],

- като има предвид Специалния доклад на Сметната палата № 2/2005 относно бюджетната помощ на Европейския фонд за развитие за страните от АКП: управление на реформата в публичните финанси от Комисията, заедно с отговори на Комисията [3],

- като има предвид съобщението на Комисията до Съвета и Европейския парламент, озаглавено "Сътрудничество със страните от АКП, участващи във военни конфликти" (COM"(1999)0240),

- като има предвид резолюцията си от 6 април 2006 г. относно "ефикасност на подкрепата и корупцията в развиващите се страни" [4],

- като има предвид оценката на отдел "Политики" на Генерална дирекция "Външни политики" на Европейския парламент от юни 2006 г., относно предимствата и недостатъците на бюджетната помощ като начин на подпомагане,

- като има предвид срещата на върха, проведена в Париж през март 2005 г., на Комитета за подпомагане на развитието (DAC) на Организацията за икономическо сътрудничество и развитие (ОИСР),

- като има предвид Парижката декларация за ефикасността на помощите от 2 март 2005 г.,

- като има предвид Рамката за измерване на постигнатите резултати на Програмата за публични разходи и финансова отчетност (PEFA) от юни 2005 г.,

- като взе предвид член 45 от своя правилник,

- като взе предвид доклада на Комисията по развитие и становището на Комисията по бюджети (A6-0005/2007),

А. като има предвид протичащите дискусии относно получаването на по-ефикасни резултати от фондовете за развитие, с цел да се възползва населението в приемащите страни;

Б. като има предвид, че трябва да се отбележи, че усилията, положени през последните няколко десетилетия за подобряване на всекидневните условия на живот на хората в развиващите се страни, се провалиха в много части на света, поради различни причини и обстоятелства, някои от които могат ясно да бъдат определени като лошо управление, злоупотреба с фондовете и корупция;

В. като има предвид, че необходимостта да се ангажира в сътрудничеството за развитие изисква непрестанно доказване не само пред широката общественост, но също и в контекста на взаимодействието с други заинтересованистрани в областта на публичните разходи;

Г. като има предвид, че бюджетната помощ е призната като основен инструмент на сътрудничеството за развитие на Европейската общност и като има предвид, че приблизително една пета от помощта от Европейския фонд за развитие се отпуска под формата на нецелева бюджетна помощ;

Д. като има предвид, че на срещата на върха на DAC, състояла се в Париж през март 2005 г., бе призната значимостта от предоставянето на предвидима подкрепа от правителство на правителство, използвайки колкото е възможно повече собствените системи на приемащите страни;

Е. като има предвид, че бюджетната помощ спомага за по-тясната координация между донорите;

Ж. като има предвид, че ефикасните структури в приемащите страни както по отношение на действащата демокрация, спазване на основните права и свободи на човека и политическия плурализъм, така и по отношение на бюджетния процес, компетентността в областта на разходите и предоставянето на услуги, които подлежат на контрол, представляват основен елемент за ефикасността на бюджетната помощ;

З. като има предвид, че бюджетната помощ може да позволи на приемащите страни да определят свой собствен процес на развитие;

И. като има предвид, че процеса на бюджетно подпомагане се осъществява в рамките на сътрудничество по отношение на определяне и оценка на приоритетите, чрез продължителен диалог между донора и приемащата страна;

Й. като има предвид, че бюджетната помощ трябва да насърчава засилването на демократичния процес, който предоставя политическо пространство на гражданското общество, особено чрез участието му в изработването на стратегия за развитие и намаляване на бедността, и чрез насърчаването на парламентарния контрол върху политиката за развитие и бюджетните разходи;

К. като има предвид, че бюджетната помощ може да бъде или обща бюджетна помощ, която покрива цялостната макроикономическа и бюджетна рамка, или секторна бюджетна помощ;

Л. като има предвид, че основните критерии за отпускане на бюджетна помощ са: недостатъчност на външните помощи, степен на бедност, добро управление, резултати, постигнати в миналото , ангажираност в развитието и реалистична оценка за възможните резултати по отношение на намаляване на бедността, растежа и институционалната реформа;

М. като има предвид, че средствата, осигурени като обща бюджетна помощ, са напълно заменяеми, тъй като трансферите са направени директно по сметка в касата на държавата, което в действителност означава, че държавата е отговорна за контрола, собствеността и отговорността по използването на тези фондове;

Н. като има предвид, че член 61, параграф 2 и член 67, от Споразумението за партньорство от Котону ясно определя условията за допускането на приемаща държава за бюджетна помощ, изразявайки необходимостта от стандарти относно управлението на публичните разходи, макроикономическите и секторни политики, обществените поръчки и като допълнение изискват донора и приемащата страна да гарантират, че структурното приспособяване е икономически жизнеспособно и че е възможно от политическа и социална гледна точка;

О. като има предвид, че действаща парламентарна демокрация, която спазва основните права и свободи на човека, включително политическия плурализъм и ефективната система за управление на публичните финанси, са необходими предпоставки за отпускане на бюджетна помощ и следва да бъдат оценени по отношение на това доколко приемащата страна се характеризира с добро управление, контрол на демократично избран парламент, правова държава, отчетност на правителството, компетентност, добре определени макроикономически политики и политики за развитие, както и секторни политики, и степен на публичност и прозрачност на обществените поръчки;

П. като има предвид, че рискът следва да се определя по отношение на способността на съответните държавни органи да управляват и да изпълняват фондовете, по отношение на доброто управление, на ангажимента в принципите за развитие, въздействието върху корупцията, демокрацията и правата на човека;

Р. като има предвид, че ефективната система за управление на публичните финанси и бюджетната система са предназначени за създаването на стабилен макроикономически климат и са основни предпоставки за развитието;

С. като има предвид, че някои от страните партньори по бюджетната помощ, особено страните от АКПБ, имат изключително посредствени системи за управление на финансите;

Т. като има предвид, че сътрудничество между донора и приемащата страна трябва да осигури ефикасни съвместни анализи на резултатите, от изпълнението на политиката за развитие и на реформите, които са решаващи за оценяване на надежността на бюджетната помощ,

1. Призовава Комисията и държавите-членки да прибягват до използването на бюджетна помощ само ако са известни нетните ползи от използването на този механизъм, като се имат предвид ясно определените критерии и само след пълна оценка на съществуващите рискове;

2. Подчертава, че бюджетната помощ като форма на помощ, може да бъде успешна само ако и двамата партньори поемат отговорността си в истински дух на партньорство и собственост;

3. Призовава бюджетната помощ да се фокусира, доколкото е възможно, върху приоритетите за намаляване на бедността, като тези приоритети имат централна роля в политическия диалог между донора и приемащата страна, и да се осигури парламентарен контрол за донора и за приемащата страна;

4. Подчертава значимостта от изграждането на капацитет от правителствата на приемащите страни, които трябва да изпълняват по-голяма ръководна роля в сътрудничеството в помощта за развитие;

5. Подчертава значимостта от създаването на култура на отчетността, която ангажира напълно парламентите и върховните одиторски институции; признава, че бюджетната помощ трябва да върви ръка за ръка с укрепването на гражданското общество;

6. Счита, че справедливото прилагане на ясни, категорични и реални условия, одобрени от всички страни, свързани с програмата за бюджетна помощ, са основен елемент от въпросния инструмент и необходими, за да се противодейства на непредвидено непостоянство в предоставянето на помощи;

7. Препоръчва критериите за допустимост за използване на бюджетна помощ със страните от АКПБ, както са посочени в член 61, параграф 2, и член 67 от Споразумението от Котону;

8. Изразява своята загриженост за използване на бюджетна помощ в Малави, където бяха известни значителни рискове, и в Кения , с оглед на което всички държави-членки прекратиха бюджетната помощ, като това поставя под въпрос способността на Комисията да използва ефективно този инструмент;

9. Изразява своето безпокойство, че Сметната палата в някои случаи е открила, че причините на Комисията да отпусне бюджетна помощ на страни, със слаби системи за управление на публичните финанси са били недостатъчни и че член 62, параграф 2, и член 67 от Споразумението от Котону често са тълкувани много разширително и субективно;

10. Констатира с безпокойство, че Сметната палата е открила несъответствия в общата последователност на инструмента за бюджетна помощ на Комисията и при контрола, наблюдението и подкрепата на механизмите за бюджетен контрол на приемащите страни, по-специално на парламентите и висшите органи за финансов контрол на определени страни, както и че техническата подкрепа не е била достатъчно използвана; всички тези елементи са крайно необходими за инструмента;

11. Признава, че може да има само една програма за макроикономическа реформа вдадена страна, която обикновено е ръководена от международните финансови институции, във връзка с което Комисията и държавите-членки би трябвало да се опитат да окажат активно влияние върху политиката;

12. Припомня, че макроикономическите реформи могат да имат дълготраен ефект само ако напълно приемат целите за човешко и социално развитие;

13. Изразява увереност, че секторната бюджетна помощ или подходите на секторно ниво би трябвало да се считат за приоритетни инструменти при интервенция в здравния сектор и сектора на образованието;

14. Потвърждава, че 20 % от годишните задължения би трябвало да се предоставят за дейности в началното и средно образование и основното здравеопазване (включително сексуалното и репродуктивно здраве);

15. Призовава Комисията да приеме и да прилага новата Международна рамка за измерване на постигнатите резултати, когато оценя управлението на публичните финанси на дадена страна, както е установена от Програмата за обществени разходи и финансова отчетност (PEFA);

16. Призовава Комисията да реагира кохерентно и справедливо когато страните престанат да спазват принципите на демокрацията и правата на човека;

17. Призовава Комисията да определи превеса и рисковете, породени от корупцията, в съответствие с член 9, параграф 3 и член 97 от Споразумението от Котону;

18. Призовава Комисията да търси последователност в политиката и вземането на решения в партньорствата за бюджетна помощ и изисква фондовете на донорите да бъдат така управлявани, че да се премахне възможността от непредвидено непостоянство при предоставянето на помощ, и счита, че Комисията е най- добре поставена, за да улесни координацията на донорите на ниво ЕС;

19. Счита, че е особено важно изплащането на фондовете и процесът на оценка да бъдат присъединени към стратегията за развитие, бюджета и процеса на оценка на приемащите страни;

20. Призовава Комисията да продължава да дава приоритет на справедливостта в борбата с бедността, като се съсредоточава върху най-бедните и онеправдани в обществото;

21. Препоръчва употребата на променливи траншове, които предлагат стимули въз основа на постигнатите резултати, но отбелязва, че всяко различие в изплащането трябва да бъде предвидимо, доколкото е възможно, за да не повлияе негативно на бюджетното планиране;

22. Изразява своята загриженост относно свързаните трудности при оценяване на постигането на показателите за изпълнение на резултатите, по-специално на резултатите от въздействието на бедността, и призовава Комисията да подкрепи развитието на капацитета в статистиката, събирането на данни, оценка на качеството и анализа;

23. Призовава Комисията да проверява редовно в съдействие със заинтересованите страни, че икономическите политики на приемащите страни отговарят на целите и принципите на помощта за развитие и че нейните условия са били изпълнени;

24. Призовава Комисията, държавите-членки и страните бенефициери редовно да предоставят информация на обществото в тази област, за да направят видими за европейския данъкоплатец резултатите от бюджетната помощ и да повишат вниманието на хората към необходимостта от развитие на сътрудничеството като цяло, и в частност към резултатите от бюджетната помощ, да парират общите твърдения за злоупотреба с фондовете и да предоставят информация относно основните изисквания за употреба на бюджетната помощ и относно случаите, когато такава подкрепа се е оказала неефикасна; настоятелно приканва Комисията да подобри видимостта на ЕС в областта на помощта за развитие, да документира и да покаже напредъка, постигнат в трети страни бенефициери в независимото управление на бюджетната помощ;

25. Призовава Комисията редовно да оценява ефективността на бюджетната помощ в борбата срещу бедността от гледна точка на нейната рентабилност и да показва напредъка, постигнат от трети страни бенефициери в независимото управление на бюджетната помощ; по този начин се прави разлика между обща и секторна бюджетна помощ, за постигането на по-голяма яснота относно ефективността на различните финансови инструменти в намаляването на бедността; трябва също да се изчислят и административните разходи за бюджетна помощ и помощта по проекти; целта би трябвало да бъде да може да се покаже по разбираем начин в кой случай какви инструменти трябва да се използват;

26. Призовава Комисията да се справи с недостатъчния контрол и наблюдение чрез въвеждане на външен контрол за бюджетната помощ (например чрез Сметната палата); Комисията трябва да бъде насърчавана да поеме инициативата за създаването на съвместен орган за контрол заедно с други големи донори;

27. Настоява, че за да се подкрепят собствените механизми за бюджетен контрол на страните бенефициери, парламентът на дадена страна бенефициер трябва да участва в приемането на бюджета и законът за бюджета трябва да бъде публикуван; настоява постигнатият напредък в областта на бюджетната помощ да бъде оценяван веднъж на година от парламента;

28. Призовава Комисията да определи как бюджетната помощ може да бъде ограничена във времето отбелязва, че крайната цел на бюджетната помощ трябва да бъде изграждането на самостоятелност на страната бенефициер, Комисията преценява в какъв (разумен) период от време тази цел може да бъде постигната;

29. Възлага на своя председател да предаде настоящата резолюция на Съвета и на Комисията.

[1] (ОВ L 317, 15.12.2000 г., стр. 3. Споразумение, изменено със споразумението от 25 юни 2005 г. (ОВ L 287, 28.10.2005 г., стр. 4).

[2] ОВ C 257, 14.09.2001 г., стр. 1.

[3] ОВ C 249, 7.10.2005 г., стр. 1.

[4] ОВ C 293, 2.12.2006 г., стр. 316.

--------------------------------------------------